Neuvoston päätöslauselma, annettu 15 päivänä kesäkuuta 2000, Euroopan tutkimus- ja innovaatioalueen perustamisesta



Virallinen lehti nro C 205 , 19/07/2000 s. 0001 - 0003



Neuvoston päätöslauselma, annettu 15 päivänä kesäkuuta 2000, Euroopan tutkimus- ja innovaatioalueen perustamisesta (2000/C 205/01) EUROOPAN UNIONIN NEUVOSTO KOROSTAA tutkimus- ja kehitystoiminnan huomattavaa merkitystä talouskasvun, työllisyyden ja sosiaalisen yhteenkuuluvuuden edistämisessä, MUISTUTTAA komission tiedonannossa "Kohti eurooppalaista tutkimusaluetta" asetetuista tavoitteista sekä asiakirjassa "Ensimmäiset askeleet kohti eurooppalaista tutkimusaluetta" esitetyistä täytäntöönpanotoimenpiteistä, OTTAA HUOMIOON puheenvuorot, jotka esitettiin Lissabonissa 6 ja 7 päivänä maaliskuuta 2000 pidetyssä tutkimusministerien kokouksessa "Eurooppalainen tiede vuoden 2000 jälkeen", johon osallistui merkittävässä asemassa olevia eurooppalaisia tiedemiehiä ja suurimpien eurooppalaisten tutkimuslaitosten johtajia, sekä keskustelut, jotka käytiin tietoyhteiskuntaa ja tietoa käsitelleessä ministerikonferenssissa Lissabonissa 10 ja 11 päivänä huhtikuuta 2000 ja ministerikonferenssissa "Tieto ja innovaatiot Euroopan kilpailukyvyn edistämiseksi" Noordwijkissa 10 päivänä maaliskuuta 2000, PANEE MERKILLE 18 päivänä toukokuuta 2000 annetun Euroopan parlamentin päätöslauselman, talous- ja sosiaalikomitean 24 päivänä toukokuuta 2000 antaman lausunnon sekä alueiden komitean 12-13 päivänä kuhtikuuta 2000 antaman lausunnon, TUNNUSTAA 23 ja 24 päivänä maaliskuuta 2000 pidetyn Lissabonin Eurooppa-neuvoston puheenjohtajavaltion päätelmien pikaisen täytäntöönpanon tärkeyden, PÄÄTELMIEN TÄYTÄNTÖÖNPANEMISEKSI NEUVOSTO: 1. ROHKAISEE kansallisten ja yhteisten tutkimusohjelmien verkottamista vapaaehtoiselta pohjalta vapaasti valittujen tavoitteiden mukaisesti, jotta voitaisiin paremmin hyödyntää yhteisesti jäsenvaltioissa tutkimukseen ja teknologiseen kehittämiseen osoitettuja resursseja. Tätä varten: a) jäsenvaltiot suunnittelevat yhteisvoimin yhdessä komission kanssa yksinkertaisen menettelyn parantaa tietojen vaihtoa Euroopan tasolla strategisesti tärkeistä tutkimustoimista, jolloin käytetään mahdollisuuksien mukaan aina jo olemassa olevia menettelyjä; b) jäsenvaltiot jatkavat jo alulle pantua työskentelyä kehittääkseen menettelyjä kansallisten tutkimusohjelmiensa avaamiseksi asteittain, mukaan lukien muiden kuin kansallisten asiantuntijoiden osallistuminen arviointilautakuntiin, kun se on asianmukaista. NEUVOSTO KEHOTTAA komissiota pyytämään tietoja ja neuvoja kansallisilta ja eurooppalaisilta tutkimuslaitoksilta ja raportoimaan tästä neuvostolle vuoden 2001 kesäkuuhun mennessä. 2. SUHTAUTUU MYÖNTEISESTI komission käynnistämään alustavaan työhön, jolla pyritään kehittämään avoin koordinointimenetelmä kansallisten tutkimuspolitiikkojen vertailevaa analyysia varten jäljempänä luetelluilla, vertailevassa arvioinnissa käytettävien indikaattorien aloilla, jotta Euroopan tutkimuspolitiikkojen kehittämistä voitaisiin arvioida suhteessa tutkimuksen kehittymiseen muualla maailmassa: a) tutkimus- ja kehitystoiminnassa olevat henkilöstövoimavarat, mukaan lukien tieteellisten ja teknisten ammattien kiinnostavuus; b) julkiset ja yksityiset investoinnit tutkimus- ja kehitystoimintaan; c) tieteellinen ja teknologinen tuottavuus; d) tieteellisen ja teknologisen toiminnan vaikutus taloudelliseen kilpailukykyyn ja työllisyyteen. Myös seuraavat alat voidaan ottaa huomioon: tutkimus- ja kehitystoiminnan toimintakulttuurin sekä tieteen yleisen tuntemuksen edistäminen sekä tutkimus- ja kehitystoiminnan yhteiset tavoitteet ja sisäinen tasapaino Euroopan unionissa. KEHOTTAA komissiota saattamaan työnsä päätökseen yhteistyössä jäsenvaltioiden kanssa esittämällä täyden sarjan indikaattoreita sekä vertailevan arvioinnin menetelmät vuoden 2000 lokakuuhun mennessä. 3. PANEE MERKILLE komission aikomuksen perustaa tiedepolitiikan itsenäinen neuvoa-antava elin yhteyksien lujittamiseksi tutkimusyhteisön, mukaan luettuina elinkeinoelämän tutkimuslaitokset, sekä kansallisten ja eurooppalaisten tutkimus- ja kehitysjärjestöjen välillä, sekä tehostamaan Euroopan tutkimus- ja kehityspolitiikkoja ja tiedottamaan neuvostolle säännöllisesti erityisesti mainitun elimen tehtävistä ja kokoonpanosta. 4. KEHOTTAA komissiota esittämään Euroopan investointipankin tuella kustannusarvioihin perustuvia aloitteita sellaisen Euroopan laajuisen erittäin nopean tietoliikenneverkon perustamiseksi, joka saavuttaisi vähitellen noin 100 Gb/s:n nopeuden. Tässä työssä komissiota kehotetaan toimimaan tiiviissä yhteistyössä jäsenvaltioiden kanssa ja tukeutumaan eEurope-toimintasuunnitelmaan ja hyödyntämään Geant-ohjelmalla aikaansaatua edistymistä 2,5 Gb/s:n verkon luomisessa vuoteen 2001 mennessä. 5. KEHOTTAA jäsenvaltioita ja komissiota tekemään yhteistyötä, jotta määritettäisiin tutkijoiden liikkuvuutta tällä hetkellä aikeuttavia esteitä ja ryhdyttäisiin toimiin niiden poistamiseksi, millä edistettäisiin todellisen tieteellisen eurooppalaisen yhteisön luomista. Tämän vuoksi neuvosto SUHTAUTUU MYÖNTEISESTI komission aloitteeseen perustaa kansallisten asiantuntijoiden työryhmä avustamaan analyysin ja ensimmäisten aloitteiden laatimista vuoden 2001 kesäkuuhun menneessä. 6. KEHOTTAA komissiota vahvistamaan olemassa olevien järjestelmien, kuten COST- ja EUREKA-ohjelmien, tarjoaman synergian ja monenvälisen yhteistyön hyödyntämistä; PYYTÄÄ komissiota tarkastelemaan COST-ohjelmaan hallinnointia ja rahoitusta mainitun organisaation tarpeiden ja toiminnan kehittämiseksi. 7. KEHOTTAA komissiota esittämään neuvostolle ennen vuoden 2000 loppua ne tavoitteet ja menetelmät, indikaattorit ja vertaisarviointi mukaan luettuina, joiden avulla pyritään kartoittamaan osaamista kaikissa jäsenvaltioissa vuoden 2001 loppuun mennessä. Tämä toteutetaan tiivissä yhteistyössä jäsenvaltioiden kanssa sekä ottaen huomioon kansalliset tutkimussuunnitelmat ja -politiikat. 8. KEHOTTAA komissiota ja jäsenvaltiota toteuttamaan tarvittavat toimenpiteet tiiviissä yhteistyössä erityisesti Euroopan investointipankin kanssa sellaisen maailmanlaajuisesti kilpailukykyisen kansantalouden kehittämiseksi, joka perustuu menestyvien pk-yritysten ja uusien yritysten toimintaan. Tämä toteutetaan vaihtamalla muun muassa riskipääomarahastoihin, yrityshautomoihin ja uusien huipputeknologiayritysten edistämiseen liittyvää teknologian siirtoa ja innovaatioita koskevia parhaita käytäntöjä. NEUVOSTO KEHOTTAA komissiota esittämään asiaa koskevan selvityksen vuoden 2000 loppuun mennessä. 9. PANEE TYYTYVÄISENÄ MERKILLE komission aikomuksen tehdä ehdotuksia, joilla varmistetaan, että yhteisön patentti on käytössä vuoden 2001 loppuun mennessä, kuten maaliskuussa 2000 pidetyssä Lissabonin huippukokouksessa on edellytetty. 10. KEHOTTAA jäsenvaltioita ja komissiota - ryhtymään tarvittaviin toimenpiteisiin naisten tieteelliseen toimintaan osallistumisen edistämiseksi nopeuttamalla "Naiset ja tiede" -toimintasuunnitelman täytäntöönpanoa, - lisäämään tieteen kiinnostavuutta nuorison keskuudessa ja kannustamaan nuorten osallistumista tutkimus- ja kehitystoimintaan, - edistämään tutkimuslaitosten, koulujen ja tutkimuskeskusten välistä tiiviimpää yhteistyötä Euroopan tasolla, vahvistamaan Euroopan kansalaisten tieteellisen kulttuurin tuntemusta sekä lisäämään tieteellisten ja teknisten ammattien kiinnostavuutta edistämällä aloitteita, joilla luodaan puitteet henkilövaihdolle ja yhteiselle toiminnalle, sekä lähentämällä kansallisella ja Euroopan tasolla järjestettäviä tieteellisiä teemaviikkoja toisiinsa, - ottamaan alusta alkaen ehdokasvaltiot, ETA-valtiot ja assosioituneet maat mukaan Euroopan tutkimus- ja innovaatioalueeseen ja ryhtymään asianmukaisiin toimiin, jotta myös muut Euroopan unionin ulkopuoliset maat olisivat kiinnostuneita siitä. 11. PANEE TYYTYVÄISENÄ MERKILLE komission aikomuksen vuoden 2000 alkusyksystä suuntaviivoista esitettävässä asiakirjassa esittää parannuksia Euroopan unionin tulevilla tutkimustoimilla (puiteohjelmat mukaan luettuina) oleviin mahdollisuuksiin edistää ja valmistella Euroopan tutkimusaluetta, minkä jälkeen jäsenvaltiot, Euroopan parlamentti ja neuvosto voivat käsitellä asiaa vuoden 2000 loppupuoliskolla. 12. PANEE TYYTYVÄISENÄ MERKILLE myös komission aikomuksen tehdä Euroopan tutkimusaluetta koskevassa tiedonannossaan muita aiheita koskevia lisäehdotuksia, kuten: - Toimintaperiaatteiden tieteellinen viitekehys, - tutkimusinfrastruktuurit, - euroopan tutkimuspolitiikan alueellinen ulottuvuus, - euroopan tutkimusalueen avaaminen muulle maailmalle, - eurooppalaisen tutkimuksen sosiaaliset ja eettiset näkökohdat, - tutkijoiden liikkuvuus. 13. KATSOO TARPEELLISEKSI tarkistaa säännöllisesti Euroopan tiede- ja teknologiapolitiikkoja ja arvioida Euroopan tutkimusalueen perustamisen etenemistä. Tätä varten neuvosto KEHOTTAA komissiota esittämään laajan kuulemisen jälkeen Euroopan parlamentille ja neuvostolle Euroopan tutkimuksen ja teknologisen kehityksen tilaa koskevan määräaikaisselvityksen, joka toimitetaan kevään Eurooppa-neuvostolle osana saavutettua edistystä koskevaa kokonaistarkastelua.